SMERNICA EURÓPSKEHO PARLAMENTU A RADY 2008/3/ES
z 15. januára 2008,
ktorou sa mení a dopĺňa smernica 2003/54/ES, pokiaľ ide o uplatňovanie určitých ustanovení v Estónsku
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 47 ods. 2 a články 55 a 95,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
po porade s Výborom regiónov,
konajúc v súlade s postupom ustanoveným v článku 251 zmluvy (2),
keďže:
(1)
Počas prístupových rokovaní sa Estónsko odvolávalo na osobitné charakteristiky svojho odvetvia elektrickej energie a žiadalo o prechodné obdobie na uplatňovanie smernice Európskeho parlamentu a Rady 96/92/ES z 19. decembra 1996 o spoločnej právnej úprave vnútorného trhu s elektrickou energiou (3).
(2)
V prílohe VI k Aktu o pristúpení z roku 2003 bolo Estónsku na uplatňovanie článku 19 ods. 2 smernice 96/92/ES v súvislosti s postupným otvorením trhu udelené prechodné obdobie končiace 31. decembra 2008.
(3)
Vo vyhlásení č. 8, ktoré je pripojené k Záverečnému aktu k Zmluve o pristúpení z roku 2003, sa okrem toho uznalo, že osobitná situácia súvisiaca s reštrukturalizáciou odvetvia olejovej bridlice v Estónsku si bude do konca roka 2012 vyžadovať vynaloženie osobitného úsilia.
(4)
Smernica 96/92/ES bola nahradená smernicou Európskeho parlamentu a Rady 2003/54/ES z 26. júna 2003 o spoločných pravidlách pre vnútorný trh s elektrickou energiou a o zrušení smernice 96/92/ES (4), ktorá sa musela vykonať do 1. júla 2004 a v dôsledku ktorej došlo k urýchleniu otvorenia trhu s elektrickou energiou.
(5)
V liste zo 17. septembra 2003 Estónsko požiadalo o neuplatňovanie článku 21 ods. 1 písm. b) smernice 2003/54/ES, ktorý sa týka otvorenia trhu pre iných spotrebiteľov ako domácnosti, do 31. decembra 2012. V ďalšom liste z 5. decembra 2003 Estónsko uviedlo, že plánuje dosiahnuť úplné otvorenie trhu ustanovené v článku 21 ods. 1 písm. c) uvedenej smernice do 31. decembra 2015.
(6)
Žiadosť Estónska sa zakladala na spoľahlivom pláne reštrukturalizácie odvetvia olejovej bridlice, ktorá sa má uskutočniť do 31. decembra 2012.
(7)
Olejová bridlica je jediným skutočne pôvodným zdrojom energie v Estónsku a vnútroštátna produkcia predstavuje takmer 84 % svetovej produkcie. 90 % elektrickej energie vyrobenej v Estónsku pochádza z tohto tuhého paliva. Preto má veľký strategický význam pre zabezpečenie dodávok v Estónsku.
(8)
Poskytnutie ďalšej výnimky na obdobie rokov 2009 až 2012 sa zdalo byť nevyhnutné na zaručenie bezpečnosti investícií do elektrární a na zabezpečenie dodávok v Estónsku, pričom umožnilo riešenie vážnych environmentálnych problémov spôsobených týmito elektrárňami.
(9)
Rada prijala 28. júna 2004 smernicu 2004/85/ES, ktorou sa mení a dopĺňa smernica Európskeho parlamentu a Rady 2003/54/ES, pokiaľ ide o uplatňovanie určitých ustanovení v Estónsku (5), ktorá požadovanú výnimku udelila.
(10)
Rozsudkom z 28. novembra 2006 vo veci C-413/04 Parlament/Rada (6) Súdny dvor zrušil smernicu 2004/85/ES v rozsahu, v akom Estónsku udelila výnimku z uplatňovania článku 21 ods. 1 písm. b) a c) smernice 2003/54/ES po 31. decembri 2008 a s ňou spojenú povinnosť zabezpečiť iba čiastočné otvorenie trhu predstavujúce 35 % spotreby k 1. januáru 2009 a povinnosť každoročne oznamovať limitné hodnoty spotreby rozširujúce spôsobilosť na konečných zákazníkov.
(11)
Čiastočné zrušenie nebolo založené na dôvodoch týkajúcich sa podstaty smernice 2004/85/ES, ale na nesprávnom výbere právneho základu.
(12)
Keďže dôvody na udelenie výnimky z uplatňovania článku 21 ods. 1 písm. b) a c) smernice 2003/54/ES Estónsku po 31. decembri 2008 zostávajú i naďalej platné, uvedená smernica by sa mala zodpovedajúco zmeniť a doplniť, aby mala rovnaké znenie ako smernica 2004/85/ES a správny právny základ,
PRIJALI TÚTO SMERNICU:
Článok 1
Článok 26 ods. 3 smernice 2003/54/ES sa nahrádza takto:
„3. Estónsku sa udeľuje dočasná výnimka z uplatňovania článku 21 ods. 1 písm. b) a c) do 31. decembra 2012. Estónsko prijme opatrenia potrebné na zabezpečenie otvorenia svojho trhu s elektrickou energiou. Toto sa vykoná postupne v priebehu referenčného obdobia s cieľom dosiahnuť úplné otvorenie trhu do 1. januára 2013. K 1. januáru 2009 musí otvorenie trhu predstavovať aspoň 35 % spotreby. Estónsko každý rok oznámi Komisii limitné hodnoty spotreby, rozširujúce spôsobilosť na konečných zákazníkov.“
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 23. januára 2008. Bezodkladne o tom informujú Komisiu.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dňom nasledujúcim po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Štrasburgu 15. januára 2008